ПРИЛОЖЕНИЕ № 1

към Решение № 200-МИ/14.08.2020 г. на ОИК –Дулово

Указания относно регистрация на партии, коалиции и местни коалиции в ОИК за участие в изборите за кметове на

27 септември 2020 г.

**Общи положения**

1. Регистрираните в ЦИК Партиите и коалициите, след регистрацията си в ОИК-Дулово, имат право да участват в изборите за кметове на кметства в община Дулово, самостоятелно или в различни местни коалиции за всеки отделен вид избор.

2. За участие в изборите за кметове може да се образуват местни коалиции, които се регистрират в ОИК.

3. Местните коалиции се образуват само от регистрирани в ЦИК партии и коалиции.

4. Партиите от състава на една коалиция, регистрирана в ЦИК, не може да се регистрират самостоятелно в общинската избирателна комисия за участие в изборите за кметове. Партиите от състава на една коалиция, регистрирана в ЦИК, не може да участват поотделно извън коалицията, в която са регистрирани в ЦИК в други коалиции на територията на общината (местни коалиции).

**Правила за наименованията и абревиатурата на местна коалиция**

1. Наименованието или абревиатурата на местна коалиция съдържа само наименованието или абревиатурата на някоя от участващите в нея партии или коалиции.

2. Наименованието или абревиатурата на участващите в местната коалиция партии и коалиции може да се добавя в скоби към наименованието или абревиатурата на местната коалиция.

3. ОИК-Дулово извършва проверка за изпълнение на изискванията за наименование или абревиатура на местна коалиция при регистрацията на местни коалиции в ОИК.

**Регистрация на партии и коалиции в ОИК-Дулово**

1. Партиите и коалициите **в срок до 17,00 часа на 17 август 2020 г**. подават заявление за регистрация до ОИК-Дулово – Приложение № 43-МИ от изборните книжа.

* Заявлението се представя и подписва от лицата, представляващи партията или коалицията, или от изрично упълномощени от тях лица.
* За всеки отделен вид избор (кмет на кметство) се подава **отделно заявление**. За участие в изборите **за кмет на кметство се подава едно заявление**, в което се **изброяват поименно всички кметства на територията на община Дулово**, за които се иска регистрация.

2. В заявлението се посочват:

- пълното и/или съкратеното наименование на партията или коалицията, което ще бъде изписано в бюлетината;

- искане за регистрация за участие с посочване за кой вид избор да бъде извършена регистрацията;

- адрес, електронен адрес, телефон, факс и лице за контакт.

3. **Към заявлението** за регистрация на партия или коалиция се **прилагат документите** по чл. 147, ал. 5 ИК, а именно:

- решение за образуване на коалицията, подписано от лицата представляващи партиите, и подпечатано с печатите на участващите в коалицията партии;

- пълномощно на лицата, упълномощени да представляват партията/коалицията пред ОИК-Дулово, когато документите се подават и/или подписват от упълномощени лица.

4. Общинската избирателна комисия в община Дулово, извършва проверка на представените документи и взема решение за регистрация незабавно, но не по-късно от 17 август 2020 г.

5. При установяване на непълноти или несъответствия ОИК-Дулово дава незабавно указания за отстраняването им в срок до три дни от съобщаването им, но не по-късно от крайния срок за регистрация – 17 август 2020 г. В регистъра на ОИК –Дулово, в графа „Забележки“ се вписват дадените указания, датата и часът на уведомяването, както и датата и часът на отстраняването им.

* Когато нередовностите се установят след приемането на документите, уведомяването за отстраняването им се извършва на заявения адрес, електронен адрес, телефон или факс за контакт и това обстоятелство се вписва в регистъра на ОИК-Дулово, като се отбелязват и датата и часът на уведомяването. В случай че указанията не са изпълнени в дадения срок, ОИК отказва регистрация.
* Отказът на ОИК може да се обжалва пред ЦИК по реда на чл. 88 ИК.
* Решението на ОИК, потвърдено с решение на Централната избирателна комисия, подлежи на обжалване по реда на чл. 98, ал. 2 от Административнопроцесуалния кодекс пред Административния съд Силистра. В останалите случаи решението на ЦИК се обжалва пред Върховния административен съд.

6. Когато съдът отмени обжалваното решение, ОИК незабавно регистрира партията/коалицията за участие в изборите за кметове независимо дали срокът за регистрация (17 август 2020 г.) е изтекъл, но не по-късно от 32 дни преди изборния ден.

**Регистрация на местни коалиции в ОИК**

1. В ОИК Дулово се регистрират местни коалиции за участие във всеки отделен вид избор (кмет на кметство) на територията на община Дулово.

2. Партиите и коалициите, участващи в състава на местна коалиция, не се регистрират самостоятелно в ОИК Дулово за участие в същия вид избор.

3. Заявлението за регистрация на местна коалиция – Приложение № 43-МИ от изборните книжа, се подава в ОИК Дулово в срок **до 17,00 часа на 17 август 2020 г.**

4. Заявлението се представя по решение на местната коалиция и се подписва от лицата, представляващи коалицията, или от изрично упълномощени лица.

7. **В заявлението се посочват**:

- пълното и/или съкратеното наименование на местната коалиция, което ще бъде изписано в бюлетината;

- искане за регистрация за участие в съответния вид избор;

- адрес, електронен адрес, телефон, факс и лице за контакт.

8. Към заявлението се **прилагат документите по чл. 148, ал. 5 ИК**, а именно:

а) решение за образуване на местната коалиция, в което се посочва:

- за кой вид избор се създава;

- кой е упълномощен да я представлява;

* Решението трябва да е подписано от упълномощени представители на съставляващите местната коалиция партии и/или коалиции, участващи в нея, и да е подпечатано с печатите им (за коалиция – ако има такъв).
* Когато решението е за участие в повече от един вид избор в съответната ОИК се представя само един оригинал;

б) образец от подписите на лицата, представляващи местната коалиция;

в) образец от печата на местната коалиция, ако има такъв;

г) пълномощни на лицата, подписали решението за образуване на местната коалиция;

д) удостоверение за банкова сметка на името на една от участващите партии в състава на местната коалиция, която ще отговаря за приходите, разходите и счетоводната им отчетност, свързани с предизборната кампания;

е) имената и длъжностите на лицата, които ще отговарят за приходите, разходите и счетоводната отчетност на местната коалиция, свързани с предизборната кампания.

9. ОИК-Дулово извършва проверка за изпълнението на изискванията за наименованието или абревиатурата на местната коалиция и на представените документи и взема решение за регистрация на местната коалиция незабавно, но не по-късно от 17 август 2020 г.

10. При установяване на непълноти или несъответствия ОИК-Дулово дава незабавно указания за отстраняването им в срок до три дни от съобщаването им, но не по-късно от крайния срок за регистрация – **17,00 часа на 17 август 2020 г.** В регистъра на ОИК-Дулово в графа „Забележки“ се вписват дадените указания, датата и часът на уведомяването, както и датата и часът на отстраняването им.

* Когато нередовностите се установят след приемането на документите, уведомяването за отстраняването им се извършва на заявения адрес, електронен адрес, телефон или факс за контакт и това обстоятелство се вписва в регистъра на ОИК-Дулово, като се отбелязват и датата и часът на уведомяването.
* В случай че указанията не са изпълнени в дадения срок, ОИК-Дулово отказва регистрация.
* Отказът на ОИК-Дулово може да се обжалва пред ЦИК по реда на чл. 88 ИК.
* Решението на ОИК-Дулово, потвърдено с решение на Централната избирателна комисия, подлежи на обжалване по реда на чл. 98, ал. 2 от Административнопроцесуалния кодекс пред Административния съд Силистра. В останалите случаи решението на ЦИК се обжалва пред Върховния административен съд.

11. Когато съдът отмени обжалваното решение, ОИК-Дулово незабавно регистрира местната коалиция за участие изборите за кметове независимо дали срокът за регистрация (17 август 2020 г.) е изтекъл, но не по-късно от 32 дни преди изборния ден.

**Заличаване на регистрацията на партии, коалиции и местни коалиции от ОИК-Дулово**

1. Регистрираните партии, коалиции и местни коалиции могат да поискат заличаване на регистрацията си за участие в съответния вид избор не по-късно от 32 дни преди изборния ден – **25 август 2020 г**.

2. Заличаването се извършва след подаване на писмено заявление – **Приложение № 45-МИ** от изборните книжа, от съответната партия, коалиция или местна коалиция, подписано от представляващите партията или коалицията лица.

3. Към заявлението на коалицията, съответно местната коалиция, се прилага и решение за заличаване, подписано от лицата, представляващи партиите/коалициите от състава й или от изрично упълномощени от тях лица.

**Регистри и удостоверения**

1. За всяка регистрация на партия, коалиция или местна коалиция ОИК-Дулово приема отделно решение.

* Решенията се вписват в регистъра на партиите и коалициите и на местните коалиции, за участие в изборите за кметове (Приложения № 46-МИ и № 47-МИ от изборните книжа).
* Регистрираните партии, коалиции и местни коалиции се публикуват в публичните регистри, на интернет страницата на ОИК-Дулово.

2. ОИК-Дулово издава удостоверение за регистрация на партия (Приложение № 48-МИ от изборните книжа), удостоверение за регистрация на коалиция или местна коалиция за участие в изборите за кметове – (Приложение № 49 и 50-МИ от изборните книжа), удостоверение за промени в състава и/или наименованието на местна коалиция – (Приложение № 44-МИ от изборните книжа).

3. ОИК-Дулово приема документи за регистрация всеки календарен ден от **15,00 часа на 14.08.2020 г. до 17,00 часа на 17.08.2020 г.**

**Указания относно регистрацията на инициативни комитети в ОИК за участие в изборите за кметове на 27 септември 2020 г.**

**Общи положения**

1. За участие в изборите за кметове може да се създават инициативни комитети за издигане на независими кандидати за кметове на общини, за кметове на райони и за кметове на кметства, които се регистрират в ОИК-Дулово.

2. За издигане на независим кандидат за общински съветник, кмет на община, и кмет на кметство се образува инициативен комитет в състав **от трима до седем избиратели** с постоянен адрес или адрес на пребиваване (за гражданите на друга държава–членка на Европейския съюз) в населено място на територията на изборния район към дата 6 месеца преди датата на произвеждане на изборите – 26 април 2019 г. Под изборен район за кметове на общини и райони се разбира територията на съответната община, а под изборен район за избор на кмет на кметство се разбира територията на съответното кметство.

3. Избирателите, които участват в образуването на инициативните комитети трябва да отговарят и на следните изисквания:

- за българските граждани: да са навършили 18 години, да не са поставени под запрещение, да не изтърпяват наказание лишаване от свобода;

- за гражданите на държава–членка на Европейския съюз: да са навършили 18 години, да не са поставени под запрещение, да не изтърпяват наказание лишаване от свобода, да имат статут на продължително или постоянно пребиваващи в Република България и да не са лишени от правото да избират в държавата членка, на която са граждани.

4. Всеки избирател може да бъде член само на един инициативен комитет за всеки отделен вид избор (кмет на кметство).

5. В решението за образуване на инициативния комитет се посочва:

- за издигането на кой независим кандидат се образува инициативният комитет;

- за кой вид избор (кмет на кметство);

- от кого се представлява инициативният комитет.

**Регистрация на инициативни комитети за издигане на независими кандидати за кметове в ОИК-Дулово.**

6. Инициативният комитет в срок **до 17,00 часа на 17 август 2020 г.** представя в ОИК-Дулово заявление за регистрация – Приложение № 52-МИ от изборните книжа. Заявлението се **подписва от всички членове** на инициативния комитет и се подава от лицето, представляващо инициативния комитет.

7. В заявлението се посочват:

- имената, единният граждански номер, (личен номер) и постоянен адрес (адрес на пребиваване) на избирателите по т. 2;

- имената, единният граждански номер, (личен номер) и адрес на кандидата, за който се създава инициативният комитет;

- искане за регистрация на инициативния комитет за участие в изборите (в съответния вид избор);

- адрес, електронен адрес, телефон, факс и лице за контакт.

8. Към заявлението се прилагат **документите** по чл. 153, ал. 4 ИК, а именно:

а) решението за създаване на инициативния комитет и решение за определяне на лицето, което да го представлява;

б) нотариално заверени образци от подписите на лицата, участващи в инициативния комитет;

в) декларация по образец – Приложение № 53-МИ от изборните книжа, за всеки един от членовете на инициативния комитет, че има право да гласува в съответния вид избор и, че няма да обработва и предоставя личните данни на включените в списъка за подкрепа на независимия кандидат лица за други цели освен предвидените в Изборния кодекс;

г) удостоверение за банкова сметка на името на лицето, представляващо инициативния комитет, която ще обслужва само предизборната кампания;

д) имената и длъжностите на лицата, които ще отговарят за приходите, разходите и счетоводната отчетност на инициативния комитет, свързани с предизборната кампания.

9. ОИК-Дулово извършва проверка на документите, приложени към заявлението и взема решение за регистрацията на инициативния комитет незабавно, но не по-късно от 17 август 2020 г.

10. При установяване на непълноти или несъответствия ОИК-Дулово дава незабавно указания за отстраняването им в срок до три дни от съобщаването им, но не по-късно от крайния срок за регистрация – **17,00 часа на 17 август 2020 г.** В регистъра на ОИК-Дулово в графа „Забележки“ се вписват дадените указания, датата и часът на уведомяването, както и датата и часът на отстраняването им.

* Когато нередовностите се установят след приемането на документите, уведомяването за отстраняването им се извършва на заявения адрес, електронен адрес, телефон или факс за контакт и това обстоятелство се вписва в регистъра на ОИК-Дулово, като се отбелязват и датата и часът на уведомяването. В случай че указанията не са изпълнени в дадения срок, ОИК-Дулово отказва регистрация.
* Отказът на ОИК-Дулово може да се обжалва пред ЦИК по реда на чл. 88 ИК.
* Решението на ОИК-Дулово, потвърдено с решение на Централната избирателна комисия, подлежи на обжалване по реда на чл. 98, ал. 2 от Административнопроцесуалния кодекс пред Административния съд по Силистра. В останалите случаи решението на ЦИК се обжалва пред Върховния административен съд.

11. Когато съдът отмени обжалваното решение, ОИК-Дулово незабавно регистрира инициативния комитет за участие изборите за кметове независимо дали срокът за регистрация (17 август 2020 г.) е изтекъл, но не по-късно от 32 дни преди изборния ден.

12. Инициативен комитет може да поиска да бъде заличена регистрацията му за участие в съответния вид избор не по-късно от 32 дни преди изборния ден –Заличаването се извършва след подадено до ОИК-Дулово писмено заявление –Приложение № 54-МИ от инициативния комитет. Заявлението се подписва и подава от лицето, представляващо инициативния комитет.

* Към заявлението се прилага решение на инициативния комитет, подписано от всички членове, за заличаване на регистрацията му.

**Регистри и удостоверения**

1. Решенията за регистрация на инициативните комитети се вписват в регистъра на инициативните комитети за участие в изборите за кметове (Приложение № 55-МИ от изборните книжа). Регистрираните инициативни комитети се публикуват в публичния регистър на интернет страницата на ОИК-Дулово.

2. ОИК-Дулово издава удостоверение за регистрация на инициативен комитет – Приложение № 60-МИ от изборните книжа.

3. ОИК-Дулово приема документи за регистрация всеки календарен ден, от **15,00 часа на 14.08.2020 г. до 17,00 часа на 17.08.2020 г.**